text: পরীক্ষায় অকৃতকার্য হওয়ার খবরে ১০ শিক্ষার্থীর আত্মহত্যার চেষ্টা!
  প্রকাশিত : মে ০৮, ২০১৮, ১৭:৪১
  কামরুল হাসান, বাউফল প্রতিনিধি: মাধ্যমিক স্কুল সার্টিফিকেট (এসএসসি) পরীক্ষায় অকৃতকার্য হওয়ার খবরে পটুয়াখালীর বাউফল উপজেলায় ১০ শিক্ষার্থী বিষপানে আত্মহত্যার চেষ্টা চালিয়েছে। এদের মধ্যে পাঁচ শিক্ষার্থীকে উপজেলা স্বাস্থ্য কমপ্লেক্সে চিকিৎসা দেওয়া হয়েছে। অন্যদের বাড়িতে বসেই চিকিৎসা দেওয়া হয়েছে।
  খোঁজ নিয়ে জানা গেছে, গত রোববার বিকেল থেকে রাত দশটার মধ্যে ঘটে এসব ঘটনা। ওই ১০ শিক্ষার্থীদের বাড়ি উপজেলার দাসপাড়া, নওমালা, আদাবাড়িয়া ও কনকদিয়া এলাকায়। গত বছরের তুলনায় এ বছর উপজেলার অধিকাংশ শিক্ষাপ্রতিষ্ঠানের ফলাফল খারাপ হয়েছে।
  এর কারণ ব্যাখ্যা করতে গিয়ে নাম প্রকাশে অনিচ্ছুক এক প্রধান শিক্ষক বলেন,'এ বছর পরীক্ষার কক্ষে ক্লোজড সার্কিট (সিসি) ক্যামেরায় পরীক্ষা নেওয়া হয়েছে। এ কারণে বিগত পরীক্ষার তুলনায় অসুদপায় অবলম্বনের সুযোগ অনেক কম ছিল।' তিনি আরও বলেন, এ বছরের ন্যায় প্রতি বছর সিসি ক্যামেরায় পরীক্ষা নেওয়া হলে নকলের প্রবণতা কমে যাবে। যারা যোগ্য তারাই কৃতকার্য হবে এবং প্রকৃত মেধাবীরাই ভালো ফল করবে।